钦定古今图书集成/明伦汇编/官常典/第522卷 > 纯只海
## 钦定古今图书集成/明伦汇编/官常典/第522卷 > 纯只海

按《元史》本传：“纯只海，散木台氏，弱冠宿卫太祖帐下，
从征西域诸国有功。岁癸巳，太宗命佩金虎符，充益
都行省军民达鲁花赤，从大帅大出破徐州，擒金帅
国用安。丁酉，以益都为皇太子分土，迁京兆行省都
达鲁花赤。至怀，值大疫，士卒困惫，有旨以本部兵就
镇怀孟。未几，代察罕总军河南，寻复怀孟。己亥，同僚”
王荣潜蓄异志，欲杀纯只海，伏甲𦄌之，断其两足跟，
以帛缄《纯只海》口，置佛祠中。《纯只海》妻喜礼伯伦闻
之，率其众攻荣家，夺出之。《纯只海》裹疮，从二子驰旁
郡，请兵讨荣，杀之。朝廷遣使以荣妻孥赀产赐《纯只
海》家，且尽驱怀民万馀口郭外，将戮之。《纯只海》力争
曰：“为恶者止荣一人耳，其民何罪？若果尽诛，徒守空
城何为？苟朝廷罪使者以不杀，吾请以身当之。”使者
还奏，帝是其言，民赖不死。纯只海给荣妻孥券，放为
民。遂以其宅为官廨，秋毫无所取，郡人德之。既入觐，
太宗以纯只海先朝旧臣，功绩昭著，赐第一区于和
林。寻以疾卒，敕葬山陵之侧。皇庆初，赠推忠宣力功
臣、金紫光禄大夫、上柱国、温国公，谥“忠襄。仍敕词臣
刘敬中制文，树碑于怀，以旌其功”云。子昂阿剌嗣。